b'\n_START_ARTICLE_\nPerejaslavski sporazum\n_START_PARAGRAPH_\nPerejaslavski sporazum (rus. \xd0\x9f\xd0\xb5\xd1\x80\xd0\xb5\xd1\x8f\xd1\x81\xd0\xbb\xd0\xb0\xd0\xb2\xd1\x81\xd0\xba\xd0\xb0\xd1\x8f \xd1\x80\xd0\xb0\xd0\xb4\xd0\xb0, ukr. \xd0\x9f\xd0\xb5\xd1\x80\xd0\xb5\xd1\x8f\xd1\x81\xd0\xbb\xd0\xb0\xd0\xb2\xd1\x81\xd1\x8c\xd0\xba\xd0\xb0 \xd1\x80\xd0\xb0\xd0\xb4\xd0\xb0); je slu\xc5\xbebeni dogovor potpisan ugovorom 1654. izme\xc4\x91u ukrajinskog hetmana Bogdana Hmeljnickog i moskovskog odnosno ruskog cara Alekseja I.. U njemu se jam\xc4\x8di neovisnost ukrajinske dr\xc5\xbeave Zaporo\xc5\xa1ke Republike u zajednici sa Moskovskim odnosno Ruskim Carstvom. Sporazum je do danas ostao predmet kontroverznih rasprava s obzirom da se i dalje tuma\xc4\x8di dvosmisleno. Tako\xc4\x91er postoje sumnje o krivotvorenju dokumenta.\n_START_SECTION_\nOsnovne zna\xc4\x8dajke i poimanje\n_START_PARAGRAPH_\nGodine 1654. ukrajinski hetman Bogdan Hmeljnicki potpisao je Perejaslavski sporazum s ruskim carom Aleksejom I. kojim se jam\xc4\x8dila autonomija ukrajinske dr\xc5\xbeave Zaporo\xc5\xa1ke Republike u zajednici s Moskovskim Carstvom. Sporazum je do danas ostao predmet stru\xc4\x8dne rasprave izme\xc4\x91u povjesni\xc4\x8dara jer se sumnja da su u njemu dogovoreni uvjeti naknadno krivotvoreni na korist ruskog odnosno tada jo\xc5\xa1 moskovskog cara._NEWLINE_Prema ukrajinskim povjesni\xc4\x8darima Hmeljnicki je naposljetku bio izigran od moskovskih vlasti, a klju\xc4\x8dni dogovoreni uvjeti se nisu ispo\xc5\xa1tovali \xc5\xa1to je s vremenom nakon njegove smrti dovelo do ruske aneksije Ukrajine i potpunog ukidanja ste\xc4\x8dene autonomije. Taj \xc4\x8din pokrenuo je lavinu drugih nepovoljnih uvjeta po srednjovjekovnu Ukrajinu, a to se posebno nepovoljno odrazilo na neovisnost Ukrajinske pravoslavne crkve koja se danas predstavlja kroz Ukrajinsku pravoslavnu crkvu Moskovske patrijar\xc5\xa1ije. Hmeljnicki je nakon prekr\xc5\xa1enih dogovora poku\xc5\xa1ao stvoriti savez sa \xc5\xa0vedskim Kraljevstvom i Osmanskim Carstvom kako bi i dalje zadr\xc5\xbeao neovisnost Ukrajine no to mu nije uspjelo._NEWLINE_U Rusiji se Perejaslavski sporazum tuma\xc4\x8di kao bratsko sjedinjavanje srednjovjekovne Ukrajine-Rusi i Rusije-Moskovije nakon vi\xc5\xa1egodi\xc5\xa1nje razjedinjenosti i vi\xc5\xa1egodi\xc5\xa1nje stagnacije ukrajinsko-ruskih odnosa. \xc4\x8cesto se 1654. godina tretira kao po\xc4\x8detak politi\xc4\x8dkog formiranja mo\xc4\x87nog Ruskog Imperija. Isti doga\xc4\x91aj koristio se \xc4\x8desto i u politi\xc4\x8dke svrhe, a 1954. obilje\xc5\xbeila se 300. obljetnica bratskog sjedinjavanja Ukrajine i Rusije. U Ukrajini se Perejaslavski sporazum promatra kao prekretnica u kojoj se Ukrajina po\xc4\x8dela suo\xc4\x8davati sa te\xc5\xa1kim oblicima diktature, velikim ljudskim gubicima i postupnim otu\xc4\x91ivanjem ukrajinskog nacionalnog identiteta. Ukrajinski povjesni\xc4\x8dari \xc4\x8desto do\xc5\xbeivljavaju Perejaslavski sporazum kao po\xc4\x8detak vi\xc5\xa1estoljetne i tragi\xc4\x8dne rusifikacije ukrajinskih prostora i bogate kulture.'